-1 S'han de prendre com a base de la planificació les àrees bàsiques de salut en què, d'acord amb la Llei 15/1990, de 9 de juliol, d'Ordenació Sanitària de Catalunya, s'ordena el territori d'aquesta Comunitat, que als efectes d'aquesta Llei es classifiquen en:
a) Àrees bàsiques urbanes: les àrees la delimitació territorial de les quals és compresa en un sol terme municipal o les àrees el 90% de la població de les quals resideix en un mateix terme municipal.
b) Àrees bàsiques de muntanya: les àrees compreses totalment en les comarques de muntanya o en les zones de muntanya determinades en la Llei 2/1983, de 9 de març, d'Alta Muntanya i els decrets que la desenvolupen.
c) Àrees bàsiques rurals i semiurbanes: les àrees no compreses en les definicions anteriors.
Si una àrea bàsica entra, als efectes d'aquesta Llei, tant en la definició de muntanya, com en la d'urbana, ha de prevaler aquesta última condició.
-2 A les àrees bàsiques urbanes, el nombre d'oficines de farmàcia ha d'ésser, com a màxim, d'una per cada 4.000 habitants, per cada àrea bàsica, llevat que s'ultrapassi aquesta proporció en 2.000 habitants, supòsit en el qual es pot instal·lar una oficina de farmàcia més en l'àrea bàsica de salut de què es tracti, o llevat que s'hagi d'aplicar el que estableix l'apartat 6 d'aquest mateix article.
-3 A les àrees bàsiques de muntanya, el nombre d'oficines de farmàcia ha d'ésser, com a màxim, d'una per cada 1.500 habitants, per cada àrea bàsica.
-4 A les àrees bàsiques rurals i semiurbanes, el nombre d'oficines de farmàcia ha d'ésser, com a màxim, d'una per cada 2.500 habitants, per cada àrea bàsica, llevat que s'hagi d'aplicar el que estableix l'apartat 6 d'aquest mateix article.
-5 Per al còmput dels habitants, s'ha de tenir en compte, en tots els casos, la població de l'àrea bàsica que consti en l'última revisió del padró municipal vigent al moment de presentar la sol·licitud, a la qual s'ha de sumar el 10% dels allotjaments turístics amb què compti l'àrea bàsica, entenent per tals allotjaments els habitatges de segona residència -a computar quatre places per habitatge-, les places hoteleres i les places de càmping, degudament provades, en el primer cas, per qualsevol dels mitjans admesos en dret i, en els dos restants, per certificació del Departament de Comerç, Consum i Turisme.
El mateix criteri s'ha de seguir en tots els supòsits en què en aquesta Llei es fa referència a còmput de població, tant si es tracta de la referida a l'àrea bàsica com al municipi.
-6 Si una àrea bàsica de salut urbana o rural i semiurbana comprèn també un o més municipis de comarques o zones de muntanya, per al còmput global de les oficines de farmàcia de l'àrea s'ha de tenir en compte la proporció de la població corresponent a aquests municipis, d'acord amb el criteri poblacional establert en l'apartat 3 d'aquest article.
En aquest cas, el nombre d'oficines de farmàcia s'obté sumant el resultat de dividir el nombre d'habitants de l'àrea bàsica no compresos en el municipi o els municipis de comarques o zones de muntanya per 4.000 o per 2.500, segons que es tracti d'una àrea bàsica urbana o rural i semiurbana, amb el resultat de dividir els habitants del municipi o els municipis de les comarques o zones de muntanya per 1.500.
Si a una àrea bàsica urbana li és aplicable el que s'estableix en aquest apartat, la fracció de 2.000 habitants, establerta en l'apartat 1 d'aquest mateix article, a partir de la qual es pot obrir una nova oficina de farmàcia, s'ha de computar igualment tenint en compte la proporció general de 4.000 habitants per oficina de farmàcia.
-7 Si d'acord amb els criteris anteriorment exposats s'autoritza una nova oficina de farmàcia, el seu emplaçament ha de respectar el següent:
a) A les àrees bàsiques de muntanya i a les àrees bàsiques rurals i semiurbanes que comprenguin més d'un municipi, la nova oficina de farmàcia s'ha d'emplaçar en un municipi sense oficina de farmàcia o en qualsevol dels municipis de l'àrea bàsica que ja en disposin sempre que, en aquest últim cas, la nova instal·lació no disminueixi la proporció d'una oficina de farmàcia per cada 3.000 habitants del municipi.
b) En tots els casos, l'emplaçament de la nova oficina de farmàcia ha de guardar una distància de dos-cents cinquanta metres de l'oficina de farmàcia més propera, sigui o no sigui de la mateixa àrea bàsica de salut.